Betogers gooi klippe in Pta-middestadVerkeer naby die Nasionale Dieretuin is Woensdagoggend ontwrig. Foto: Via Twitter Vier mense is Woensdagoggend in hegtenis geneem te midde van twee verskillende optogte deur die DA en EFF in Pretoria se middestad. Sr.supt. Isaac Mahamba, woordvoerder van die metropolisie, het gesê die inhegtenisnemings volg nadat betogers amok in Paul Krugerweg, langs die Nasionale Dieretuin, gemaak het. ŉ Gedeelte van die pad moes vir verkeer gesluit word nadat betogers die pad versper het en klippe na verbygaande voertuie geslinger het. “Vier mense wat glo klippe na voertuie gegooi het, is in hegtenis geneem. Die polisie het die situasie onder beheer,” het Mahamba gesê. Hy het gesê nagenoeg 1 000 beamptes van die polisie en metropolisie is in die middestad ontplooi om die situasie dop te hou. “Ons verwag dat die optogte vreedsaam sal voortduur, maar hou ŉ wakende oog, veral in die strate wat deur die optogte geraak word.” Volgens Mahamba sal die optogte deur WF Nkomostraat in ŉ westelike rigting beweeg, verby Bosmanstraat, links in Sophie de Bruynstraat, verby Pretoriusstraat en links in Francis Baardstraat. Madibastraat, tussen Bosman- en Paul Krugerstraat, en Francis Baardstraat, tussen Bosman- en Sophie de Bruynstraat, is vir verkeer gesluit. Motoriste word aangeraai om die omgewing te vermy en van alternatiewe roetes gebruik te maak. Die EFF het Maandag in ŉ verklaring gesê die party se optog hou onder meer verband met die #FeesMustFall-veldtog. Die party eis dat adv. Shaun Abrahams, hoof van die NVG, bedank, dat pres. Jacob Zuma bedank omdat hy sy ampseed oortree het én dat die verslag oor staatskaping bekendgemaak word. Die DA betoog ter verdediging van Suid-Afrika se demokratiese instansies en versoek burgers om saam te staan om die Grondwet te beskerm. Nog ŉ organisasie, Save South Africa, betoog ook buite die Pretoria-landdroshof.